Εισαγωγικό σημείωμα για την Συνέντευξη Τύπου με αφορμή την συμπλήρωση 5 χρόνων από τον σεισμό

Ήταν 27 Σεπτεμβρίου 2021, όταν ο Δήμος μας, με επίκεντρο το Αρκαλοχώρι, συγκλονίστηκε από τον ισχυρό σεισμό των 6,1 Ρίχτερ. Ένας νεκρός, 11 τραυματίες και τεράστιες καταστροφές στα χωριά και τους οικισμούς της περιοχής με 8.500 κτίρια να δηλώνονται ως κτυπημένα και εκτός από τα κτίρια και τις υποδομές, κατέρρευσε μέσα σε λίγα δευτερόλεπτα η οικονομική και κοινωνική ζωή να καταρρέει 
Σήμερα πέντε  χρόνια μετά, οι περισσότερες από τις πληγές αυτές παραμένουν ανοικτές, με σοβαρές εκκρεμότητες για τις κατοικίες, τα σχολεία, τις δημόσιες και δημοτικές υποδομές και δυσμενείς συνέπειες στην τοπική οικονομία. 
Βρισκόμαστε μπροστά σε μια κρίσιμη καμπή,
Έχουν γίνει βήματα, έστω και αργά αλλά χρειάζονται άλματα.
Έχουμε την υποχρέωση αλλά και τη βούληση να μιλήσουμε αναλυτικά και ξεκάθαρα για το πού βρισκόμαστε σήμερα.
Να δούμε τι έχει γίνει, τι έχει προχωρήσει, αλλά και τι παραμένει ακόμη πίσω και πως αυτό θα πρέπει τάχιστα να διορθωθεί.
Γιατί πέντε χρόνια είναι μεγάλο χρονικό διάστημα για έναν άνθρωπο που περιμένει να επισκευάσει το σπίτι του και να επιστρέψει στην κατοικία του, να ξανανοίξει την επιχείρηση του, ή για έναν μαθητή να επιστρέψει στο σχολείο του.
Οι αριθμοί δείχνουν πόσο προβληματική εξακολουθεί να είναι η κατάσταση.
Από τα 8.500 κτίρια που ελέγχθησαν, περίπου 3.500 χαρακτηρίστηκαν «κίτρινα» και περίπου 750 «κόκκινα».
Και όμως, από τις 3.500 περίπου αιτήσεις για άδειες επισκευής κίτρινων κτιρίων, μέχρι σήμερα 5 χρόνια μετά, έχουν εκδοθεί περίπου 600 άδειες επισκευής!
Αυτό από μόνο του λέει πολλά.
Αν συνεχιστούν οι ίδιοι ρυθμοί, με 150 άδειες το χρόνο, θα χρειαστούν 20 χρόνια !!!
Το ίδιο ισχύει και για τα κόκκινα κτίρια. Λιγότερα από τα μισά έχουν κατεδαφιστεί.
Και εδώ πρέπει να πούμε κάτι πολύ σημαντικό.
Το πρόβλημα, στις περισσότερες περιπτώσεις, δεν είναι ότι δεν υπάρχουν χρήματα. Υπάρχουν περιπτώσεις όπου η χρηματοδότηση είναι εξασφαλισμένη και αυτό που λείπει είναι η έγκριση, μια απόφαση από το Ελεγκτικό Συνέδριο, που σε συνδυασμό με την υποστελέχωση των υπηρεσιών, πηγαίνουν πίσω όλες τις μιας διαδικασίες. 
Είναι δηλαδή η γραφειοκρατία που καθυστερεί περισσότερο, την αποκατάσταση και αυτό είναι κάτι που ως Δήμος και ως πολίτες το έχουμε βιώσει όλα αυτά τα χρόνια στο πετσί μας.
Ο Δήμος όλα αυτά τα χρόνια, προτείνει και διεκδικεί λύσεις, αναλαμβάνοντας πρωτοβουλίες και παρεμβαίνοντας συνεχώς προς τα αρμόδια υπουργεία, όμως υπάρχουν όμως και μεγάλες εκκρεμότητες που δεν μπορούμε να αγνοήσουμε και σε καμία περίπτωση δεν μπορούμε να περιμένουμε εις το διηνεκές. Αυτό πρέπει να αλλάξει, έστω και τώρα που είναι έτσι κι αλλιώς πολύ αργά!
Ένα πολύ χαρακτηριστικό παράδειγμα είναι η διαδικασία με την αποζημίωση ανά τετραγωνικό που προτάθηκε από εμάς δύο χρόνια πριν, θεσμοθετήθηκε πριν 10 περίπου μήνες και ακυρώθηκε από την ίδια την απόφαση αφού περιλάμβανε βλακώδεις προϋποθέσεις όπως να μην χρειάζεται σκαλωσιά για την επισκευή.
Αφού χάθηκαν δύο χρόνια το διόρθωσαν, αφαίρεσαν αυτή την βλακώδη επαναλαμβάνω προϋπόθεση και έδωσαν νέα προθεσμία για αιτήσεις έως 9 Δεκεμβρίου για αιτήσεις υπαγωγής σε αυτό το μέτρο αλλά εξαιρούν πάλι όσα κτίρια είναι σε επαρχιακό δρόμο και δεν έχουν περάσει από ΕΠΑΕ. 
Δεύτερο παράδειγμα τα σχολεία μας, που μια θα τα έφτιαχνε η ΚΤΥΠ μια ο κ. ΣΧΟΙΝΑΣ και τελικά ο δήμος πήρε από το 2025 την πρωτοβουλία και προχώρησε το σχεδιασμό για νέα κτίρια,  τόσο για το Γυμνάσιο όσο και για το νέο 1ο Δημοτικό σχολείο Αρκαλοχωρίου. 
Για το Γυμνάσιο Αρκαλοχωρίου, έχουμε ήδη εκπονήσει τη μελέτη και θα την παραλάβουμε μέσα στον Οκτώβριο, προκειμένου να ζητήσουμε τα αντίστοιχα χρήματα για την κατασκευή του από το Υπουργείο.
Για το 1ο Δημοτικό Σχολείο. Το 2025, υλοποιήσαμε μετά από 8μηνη καθυστέρηση του Κτηματολογίου, την αγορά νέου οικοπέδου 6 στρεμμ Τροποποιήσαμε το ρυμοτομικό σχέδιο τις χρήσεις γης και τώρα είμαστε στη φάση εκπόνησης της μελέτης .
Για την επισκευή του Δ.Σ Θραψανού μετά την παραλαβή της μελέτης από το Πολυτεχνείο εξασφαλίστηκε φέτος η χρηματοδότηση και μέσα στον Οκτώβρη θα είναι η διακήρυξη στον αέρα με που 1 εκ 400 χιλ. ευρώ
Δυστυχώς όμως η δύσκολη πραγματικότητα για τα παιδιά που κάνουν μάθημα σε προκατασκευασμένα δεν αλλάζει μέχρι να παραδοθούν τα νέα σχολεία. Και θα υπάρξει μια σειρά τάξεων που από πρώτη δημοτικού η αργότερα θα τελειώσει και το γυμνάσιο σε κοντέινερ με ότι αυτό συνεπάγεται για την ποιότητα του μαθήματος και την ψυχολογία των παιδιών. 
Σε όλα αυτά πάντα παρούσα η γραφειοκρατία, αφού πχ  η διαδικασία για την κατεδάφιση των παλαιών σχολικών κτιρίων που ξεκίνησε περίπου πριν από ενάμιση χρόνο και ακόμη δεν έχει ολοκληρωθεί η ανάθεση, λόγω επαναλαμβανόμενων ενστάσεων και προσφυγών από τους εργολάβους.
Σε κάθε περίπτωση, πέντε χρόνια μετά τον σεισμό, δεν μπορεί να θεωρείται φυσιολογικό να περιμένουμε ακόμη για την κατεδάφιση και την αποκατάσταση σχολικών κτιρίων.
Το ίδιο ισχύει και για τις δημοτικές υποδομές.
Ο Δήμος έχει υποβάλει με το νέο σύστημα της Περιφέρειας,  αιτήματα που ξεπερνούν τα 6 εκατομμύρια ευρώ για την αποκατάσταση υποδομών, κοινόχρηστων χώρων και δημοτικών κτιρίων. Αυτά πρέπει άμεσα να εγκριθούν, προκειμένου να προχωρήσουμε στις αποκαταστάσεις.
Την ίδια ώρα, περίπου 130 οικογένειες εξακολουθούν να βρίσκονται σε προσωρινούς οικισμούς διαβίωσης ενώ πολλοί περισσότεροι μένουν στα κίτρινα, χωρίς αυτό να επιτρέπεται. 
Πρέπει να τελειώνουμε και με αυτό κάποια στιγμή.
Και βέβαια επειδή λέμε τα αρνητικά αλλά λέμε και τα θετικά, να πούμε ότι υπάρχει και μία νέα εξέλιξη που θεωρούμε σημαντική.
Σημειώσαμε ότι είναι θετικό το ότι δόθηκε νέα προθεσμία, μέχρι τις 9 Δεκεμβρίου 2026, για συγκεκριμένες περιπτώσεις σεισμόπληκτων κτιρίων που μπορούν να ενταχθούν στη διαδικασία στεγαστικής συνδρομής με υπολογισμό της αποζημίωσης ανά τετραγωνικό μέτρο αλλά αυτά δεν αρκεί. 
Το Υπουργείο οφείλει να προχωρήσει άμεσα σε γενναίες απλοποιήσεις. Δεν είναι δυνατόν, με αφορμή τις επισκευές των σπιτιών, να προσπαθούν  να λύσουν αναδρομικά όλα τα πολεοδομικά ή τα ιδιοκτησιακά αδιέξοδα και προβλήματα δεκαετιών.
Την ίδια ώρα εκκρεμούν πάνω από 140 υποθέσεις για αποζημιώσεις οικοσκευής που πρέπει να πληρωθούν αμέσως. Παράλληλα, μετά την κατάργηση της παράλογης διάταξης για τα «πράσινα» κτίρια, πρέπει να τρέξει αμέσως η εφάπαξ διαδικασία για τις μικροζημιές.
Πρέπει επίσης, να υπάρξει ενίσχυση του ΤΑΕΦΚ: Δεν γίνεται για 8.500 αυτοψίες να αντιστοιχεί ουσιαστικά ένας ΤΑΕΦΚ! 
Θυμίζω ότι στον σεισμό της Αθήνας το 1999, για 6.500 κτίρια δημιουργήθηκαν 12 ΤΑΕΦΚ. Απαιτείται άμεση στελέχωση με μηχανικούς.
Τέλος, πρέπει να ολοκληρωθεί το Ειδικό Πολεοδομικό Σχέδιο (ΕΠΣ). 
Το Υπουργείο Περιβάλλοντος είχε δεσμευτεί να μας παραδώσει το ΕΠΣ τον Οκτώβριο του 2023. Φτάσαμε στον Οκτώβριο του 2026! Μας υπόσχονται τώρα ότι τον επόμενο μήνα θα βγει σε διαβούλευση. Πρέπει να τελειώνουμε!
Δεν μπορούμε να έχουμε έναν Δήμο που προσπαθεί ακόμη να λύσει τις συνέπειες του σεισμού και ταυτόχρονα να μην είναι έτοιμος να υποδεχθεί τις ευκαιρίες που δημιουργούνται.
Δεν θέλουμε να μείνουμε για πάντα εγκλωβισμένοι στον ρόλο του Δήμου που διαχειρίζεται τις πληγές ενός σεισμού. 
Η περιοχή μας μπαίνει σε μια νέα εποχή λόγω του Αεροδρομίου. Θέλουμε να περάσουμε στην επόμενη ημέρα. Να επιστρέψουν οι άνθρωποι στα σπίτια τους, να αποκατασταθούν τα σχολεία, να στηριχθεί η τοπική οικονομία και οι επιχειρήσεις.
Το Ενιαίο Σχέδιο Δράσης που ζητούσαμε από την αρχή να εκπονηθεί με σαφείς αρμοδιότητες, αυστηρό χρονοδιάγραμμα και εξασφαλισμένους πόρους, όπως πρέπει να γίνεται μετά από κάθε σοβαρή φυσική καταστροφή για ένα τόπο, το εκπονήσαμε εμείς για το δήμο μας ως σχέδιο ανασυγκρότησης, αλλά χρειαζόμαστε χρηματοδότηση και ευέλικτες διαδικασίες που πρέπει να εγκρίνονται για όλα τα έργα του σχεδίου ανασυγκρότησης και όχι μόνο για την αρχή.
Κλείνοντας,
Πέντε χρόνια μετά, δεν υπάρχει κανένα περιθώριο για άλλες καθυστερήσεις. Πίσω από κάθε αδικαιολόγητη καθυστέρηση, υπάρχουν άνθρωποι που υποφέρουν. Εμείς ως Δημοτική Αρχή θα συνεχίσουμε να πιέζουμε και να διεκδικούμε αλλά και θα εργαζόμαστε στο πλαίσιο των αρμοδιοτήτων μας, μέχρι να κλείσουμε οριστικά τον κύκλο της αποκατάστασης και να ανοίξουμε τον κύκλο της ανάπτυξης που δικαιούται ο Δήμος Μινώα Πεδιάδας και κυρίως οι κάτοικοι και οι δημότες.

